ธปท.เชื่อขึ้นดอกเบี้ยไม่กระตุกศก.
ธปท.ชี้ขึ้นดอกเบี้ยนโยบาย 0.25% ไม่กระทบการขยายตัวทางเศรษฐกิจเชื่อยังโตได้ 3-5%
7 ธ.ค. 2553

ธปท.ชี้ขึ้นดอกเบี้ยนโยบาย 0.25% ไม่กระทบการขยายตัวทางเศรษฐกิจเชื่อยังโตได้ 3-5% 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย(ธปท.) เปิดเผยว่า การปรับขึ้นดอกเบี้ยนโยบาย 0.25% เพิ่มเป็น 2% ครั้งที่ผ่านมา เป็นไปเพื่อลดแรงกระตุ้นทางการเงิน เพราะดอกเบี้ยต่ำมากๆเป็นดอกเบี้ยที่ใช้กระตุ้นเศรษฐกิจให้ฟื้นตัวในช่วงวิกฤตที่ขยายตัวติดลบ แต่ในภาวะปัจจุบันเศรษฐกิจขยายตัวได้ด้วยตัวเองแล้ว ไม่จำเป็นต้องกระตุ้นมาก ดังนั้น จึงควรปรับดกอเบี้ยเข้าสู่ภาวะปกติ
"ผมพูดมาตลอดว่า ไม่ใช่การเข้มงวดนโยบายการเงิน ไม่ใช่การกระตุกเศรษฐกิจ แต่เป็นการลดแรงกระตุ้นให้เหมาะสมกับสภาพเศรษฐกิจที่ขยายตัวได้ด้วยตัวเองแล้ว ไม่ใช่ว่าธปท.ไม่แคร์การขยายตัวทางเศรษฐกิจ แต่ในเมื่อเศรษฐกิจต้องการแรงกระตุ้นที่น้อยลง เราก็ต้องทยอยลดการกระตุ้น"นายไพบูลย์กล่าว
นายไพบูลย์ เปิดเผยว่า การขึ้นดอกเบี้ย 0.25% ไม่กระทบการขยายตัวของจีดีพีในปีหน้า ธปท.เชื่อว่าปีหน้ายังน่าจะโตได้ระดับ 3-5% แม้ว่าจะลดลงจากปีนี้ที่โตได้ 7-8% แต่ก็ไม่ได้หมายถึงเศรษฐกิจหดตัว เพียงแต่โตในอัตราที่ลดลงบนฐานที่สูง